འཛམ་གླིང་ཉི་མའི་དབུས་དཀྱིལ་གྱི་གངས་དཀར་ཏི་སེའི་བྱང་ཤར་ཕྱོགས།བལ་མོན་བོད་ཀྱི་སོ་མཚམས་འཕྱོ་བ་བཙན་གྱི་ཡུལ།དུག་མཚོ་མེར་བའི་འགྲམ་ཤེད།རིན་ཆེན་བྲག་དམར་ཟང་ཡག་ལ།རིན་ཆེན་བསེ་མཁར་སྨུག་པོའི་དབུས།ཡབ་ཨ་བསེ་རྒྱལ་བ་དང༌།ཡུམ་ས་སྲིན་མ་མོ་གཉིས་ཐབས་ཀྱི་རྫུ་འཕྲུལ་བརྡེབས་པ་ལས་སྤྲུལ་པའི་སྲས།ཟངས་ཀྱི་སྒོ་ང་གཅིག་ཏུ་བྱུང༌།བཙན་བོན་རོལ་པོ་མཐུ་ཆེན་གྱིས་ཁྱུང་གི་རྔ་མགོས་སྒོ་ང་བརྟོལ་བ་ལས།སྒོ་ང་དེའི་ནང་ཤེད་ན།འཇིགས་པའི་མི་དམར་མདུང་ཙམ་ཞིག་སྟོང་ཁམས་ཉུལ་ཞིང་གླིང་བཞི་བསྐོར་བ་ཞིག་བྱུང་ངོ༌།བྲག་བཙན་འདི་ཉིད་དབང་དུ་བསྡུས་ཤིང་བསྟན་པ་སྲུང་བའི་ལས་ལ་བཀོལ་བའི་ཆེད།སྔོན་གྱི་བསྐལ་པ་དང་པོར་རི་རབ་ལྷུན་པོའི་ཕྱི་རོལ།ཉ་མེད་འོད་ཆགས་མཚོ་འགྲམ་གྱི་ནམ་མཁའ་མཛོད་ཀྱི་བྲག་ཕུག་ཏུ།འཆི་མེད་གཙུག་ཕུད་ཀྱི་ཐུགས་སྲས་གཤེན་གསང་བ་འདུས་པ་ཡིས།དབལ་གསས་རྔམ་པའི་སྐུར་བཞེངས་ནས།དྲེགས་པ་བཙན་ཁམས་དམ་ལ་བཏགས་པའི་དུས།རང་གི་སྲོག་སྙིང་ཕུལ་ཏེ་བསྟན་པ་སྲུང་བར་ཁས་བླངས།མཚན་ཡང་ལྷ་བཙན་ནེ་ཝེར་རྒྱལ་ཞེས་སུ་གྲགས།དབལ་གསས་ཐུགས་ཀྱི་བཀའ་སྡོད་ལགས་སོ།དེ་ནས་སྟོན་པ་གཤེན་རབ་མི་བོ་དང༌།བཙན་བོན་རོལ་པོ་མཐུ་ཆེན་གྱི་སྤྱན་སྔར་བསྟན་སྲུང་ཁས་བླང་དམ་བཅའ་ཕུལ་བས།མཚན་ཡང་ཐོག་མེད་དགྲ་འདུལ་རྩལ་དུ་གསོལ།གཤེན་རབ་སྐུ་ཡི་བཀའ་སྡོད་ལགས་སོ།བར་གྱི་བསྐལ་པ་དབུས་མ་ལ།གནམ་མཚོ་ཕྱུག་མོའི་དོ་རིང་དུ།ཞང་ཞུང་སྟོང་རྒྱུང་མཐུ་ཆེན་དྲུང༌།བསྟན་པ་སྲུང་བའི་གཡར་དམ་བཅའ་བས།མཚན་ཡང་ཨ་བསྭེ་མྱུར་མགྱོགས་རྩལ་དུ་གྲགས།སྟོང་རྒྱུང་གསུང་གི་བཀའ་སྡོད་ལགས་སོ།དུས་ཀྱི་བསྐལ་པ་ཐ་མ་ལ།སྐྱིད་མཁར་སྔོ་ཕུག་གི་སྒྲུབ་གནས་སུ།ཞུ་ཡས་ལེགས་པོའི་བཀའ་ཉན་ཞིང་སྒྲུབ་རྒྱུད་བསྟན་པ་སྲུང་བའི་གཉེར་བཞེས་པའོ།དུས་མཐར་རྒྱལ་ཁྱུང་མི་ཡི་དབང་པོ་བཙན་རྒྱལ་གྲགས་པ་ཡབ་སྲས་དང༌།སྙིགས་མའི་སྔགས་འཆང་དབལ་འབར་སྟག་སླག་ལགས་སོགས་ཀྱིས་ལས་ཀྱི་སྲུང་མར་བསྟེན་པ་ནས་བཟུང༌།དབྲ་རིགས་ཁྱུང་པོའི་ཕོ་ལྷ་རུ་གྲགས་པའོ།།